湛處士枸杞架歌
作者：皎然
朝代：唐

paragraphs: 天生靈草生靈地，誤生人間人不貴。
獨君井上有一根，始覺人間衆芳草。
拖線垂絲宜曙看，裴回滿架何珊珊。
春風亦解愛此物，褭褭時來傍香實。
濕雲綴葉擺不去，翠羽銜花驚畏失。
肯羨孤松不凋色，皇天正氣肅不得。
我獨全生異此輩，順時榮落不相背。
孤松自被斧斤傷，獨我柔枝保無害。
黃油酒囊石棊局，吾羨湛生心出俗。
擷芳生影風灑懷，其致翛然此中足。